Bejaarde op Dundee-plaas aangevalArgieffoto: SAPD ŉ 85-jarige man is Donderdagmiddag op ŉ plaas in die Dundee-omgewing aangeval. Kapt. Nqobile Gwala, provinsiale polisiewoordvoerder vir KwaZulu-Natal, het Vrydag aan Maroela Media gesê die man het omstreeks 17:20 by die plaas aangekom en sy voertuig in die skuur parkeer. “Hy het by die skuur se deur uitgekom, waarna twee gewapende mans hom oorval het. Hy het om hulp geroep. Die verdagtes het skote afgevuur en van die toneel gevlug,” het Gwala gesê. Die man is nie tydens die voorval beseer nie. Die Dundee-polisie ondersoek ŉ saak van poging tot moord. Niemand is nog in verband met die voorval in hegtenis geneem nie. Die motief vir die aanval is nog nie bekend nie.